El joc 'Capgirant Sagunt' guanya un dels premis de la VI edició dels Premis al Bon Govern 2022
09 de febrer 2023

![](/media/tj3dr21i/c1_juegocapgirantsagunt.jpg?width=734.0909090909091&height=850)

El Gabinet de Promoció del Valencià de l'Ajuntament de Sagunt va presentar el passat mes d’octubre la iniciativa anomenada _Capgirant Sagunt de la T a la S_, un projecte per a descobrir d'una manera amena la història, els monuments, els espais i les persones que han fet Sagunt.

Ahir es va fer públic que la proposta _Capgirant Sagunt de la T a la S_ ha guanyat un dels guardons de la VI edició del Premis al Bon Govern 2022 que convoca la Federació Valenciana de Municipis i Províncies (FVMP) en la categoria de ‘Cultura i Normalització Lingüística’. Estos guardons van adreçats a les bones pràctiques municipals i tenen com a objectiu prioritari promoure la qualitat de les polítiques públiques en l’àmbit local.

![](/media/5gvbtxxq/c_mariajosepsoriano_02.jpg?width=392&height=261&mode=max)La regidora delegada del Gabinet de Promoció del Valencià, Mª Josep Soriano ha explicat que des del departament estan **«molt contents perquè aquest treball permet reconèixer a partir del joc els trets més importants de la nostra  història, de la nostra cultura i de la nostra idiosincràsia com a poble de Sagunt. És un treball que ha estat repartit a totes les escoles i instituts i en la que encara tenim moltes accions a fer al llarg de l’any. És una fita per a nosaltres i una satisfacció molt gran per al Gabinet, que esta promoció del valencià, feta amb tanta estima, haja sigut reconeguda en uns premis tan prestigiosos»**.

Cal destacar que el joc proposa un viatge lúdic per les característiques mediambientals, històriques, econòmiques i culturals que fan singular el municipi. Les cartes de vocabulari estan dividides en cinc parts diferenciades per colors: Història (marró), Identitat (taronja), Medi Ambient (verd), Ciutat (blau) i Personatge (roig). Es poden utilitzar com a guia o emprant les activitats, també interactives, que l'acompanyen al web [**https://bit.ly/capgirantsagunt**](https://bit.ly/capgirantsagunt).

Les activitats proposades són: _Línia del temps_, on es podran situar totes les cartes en una línia del temps que va des de l'any 219 a. C. fins al 2022; _Situar en el mapa_, que consistirà a situar totes les cartes en un mapa de la ciutat per poder identificar espais amb les representacions de les cartes; _El temps s'ha acabat_, en què es podran descobrir totes les cartes i explicar-les d'una manera diferent cada vegada; _Reescriu la Història_, que fomentarà la creativitat fent servir l'explicació sobre cadascuna de les cartes, així com _Joc de descoberta_, entre d'altres.

Els dissenys són obra de la il·lustradora Teresa Cebrián i l'empresa local Yogur de Fresa, inspirats en uns textos d'Albert Llueca amb l'assessorament de Lluís V. Alcaide i del Gabinet de Promoció del Valencià.

La creació dels Premis al Bon Govern de la Federació Valenciana de Municipis i Províncies (FVMP), per recompensar les bones pràctiques a les entitats, és una mostra del compromís del municipalisme valencià a la fi d’aconseguir governs locals responsables, oberts i eficaços i adequats a les necessitats socials.

![](/media/1gleshuc/c2_cartel_juegocapgirantsagunt.jpg?width=604.6590909090909&height=850)

*   [](http://www.facebook.com/sharer.php?u=https://aytosagunto.es/va/actualitat/el-joc-capgirant-sagunt-guanya-un-dels-premis-de-la-vi-edicio-dels-premis-al-bon-govern-2022/ "Facebook")
*   [](http://twitter.com/share?url=https://aytosagunto.es/va/actualitat/el-joc-capgirant-sagunt-guanya-un-dels-premis-de-la-vi-edicio-dels-premis-al-bon-govern-2022/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-joc-capgirant-sagunt-guanya-un-dels-premis-de-la-vi-edicio-dels-premis-al-bon-govern-2022/ "Linked In")
*   [](mailto:?body=https://aytosagunto.es/va/actualitat/el-joc-capgirant-sagunt-guanya-un-dels-premis-de-la-vi-edicio-dels-premis-al-bon-govern-2022/)